“Die 12 000 ha is maar net ’n syfer wat ek as voorbeeld noem uit die debat wat ’n paar jaar gelede hieroor gewoed het. Miskien moet die perk van 12 000 ha net in die Noord-Kaap geld en ’n ander perk van sê maar 6 000 ha in Mpumalanga,” het hy gesê en effens verleë gelag.
Die debat ’n paar jaar gelede het gespruit uit ’n aankondiging wat oudpres. Jacob Zuma in 2015 in sy openingstoespraak in die parlement gedoen het dat konsepwetgewing opgestel word om buitelandse grondbesit in Suid-Afrika te verbied – en dat ’n perk op grondeienaarskap ingestel moet word.
Dit is ’n debat wat onlosmaaklik gekoppel word aan beleggings deur Suid-Afrikaners self en deur buitelanders in die land.
Hy ontken ten sterkste dat die ANC se nasionale uitvoernde komitee op sy lekgotla verlede maand hoegenaamd enige lys van plase ontvang het wat oorweeg word vir onteiening sonder vergoeding of hoegenaamd so ’n lys bespreek het.
“Daar is nie so iets nie. Ons as ’n politieke party praat net oor die breë beginsels hiervan – nie oor die fyner besonderhede nie.
“Daar bestaan nie so iets soos ’n lys plase wat sonder vergoeding onteien gaan word nie,” het hy gesê.